Ruotsissa tuomioistuin on määrännyt vangittavaksi miehen, jota epäillään terrori-iskun suunnittelusta, kertoo uutistoimisto TT. Mahdollinen syyte on nostettava kahden viikon kuluessa.

Ruotsin viranomaiset epäilevät turvapaikanhakijana maahan saapuneen miehen valmistelleen terrori-iskua ja aikoneen ajaa autolla ihmisten päälle, uutisoi Aftonbladet (siirryt toiseen palveluun). Autolla liikkeellä ollut mies otettiin keskiviikkona kiinni Ruotsin keskiosassa sijaitsevassa Östersundissa.

Holtittomasti edestakaisin kaupungin keskustassa ajanut mies pysäytettiin Suurtorilla. Aftonbladetin haastatteleman silminnäkijän (siirryt toiseen palveluun) mukaan hän oli ennen pysäytystä ajanut jalkakäytävällä ja törmännyt muun muassa kukkalaatikkoon.

Poliisit pysäyttivät miehen aseilla uhkaamalla, ja löysivät miehen autosta tarkemmin määrittelemättömiä todisteita. Ruotsin television SVT:n (siirryt toiseen palveluun) haastatteleman silminnäkijän mukaan autossa oli punaisia kanistereita.

Ruotsin turvallisuuspoliisin Säpon mukaan tällä hetkellä tapaukseen ei epäillä sekaantuneen useampia ihmisiä, uutisoi Dagens Nyheter (siirryt toiseen palveluun).

Viranomaiset ovat olleet niukkasanaisia tapauksesta tiedottaessaan.

Aftonbladetin tietojen mukaan 30-vuotias perheellinen mies on saapunut Ruotsiin turvapaikanhakijana Kazakstanista ja asunut maassa useita vuosia. Ruotsin radion SR:n tietojen mukaan (siirryt toiseen palveluun) mies olisi kotoisin Uzbekistanista.

Mediatietojen mukaan viranomaiset epäilevät, että hänellä saattaa olla yhteys Tukholman keskustassa viisi ihmistä tappaneeseen uzbekistanilaiseen Rahmat Akiloviin. Akilov sai kuorma-autolla huhtikuussa 2017 tekemästään terrori-iskusta elinkautisen vankeustuomion.